Document ID: 31991R2436

ΚΑΝΟΝΙΣΜΟΣ (ΕΟΚ) αριθ. 2436/91 ΤΗΣ ΕΠΙΤΡΟΠΗΣ της 7ης Αυγούστου 1991 περί δημοπρασίας για την πώληση, με σκοπό την εξαγωγή, του δεματοποιημένου καπνού που κατέχει ο γερμανικός, ο ελληνικός και ο ιταλικός οργανισμός παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 727/70 του Συμβουλίου της 21ης Απριλίου 1970 περί κοινής οργανώσεως αγοράς στον τομέα του ακατέργαστου καπνού (1), όπως τροποποιήθηκε τελευταία από τον κανονισμό (ΕΟΚ) αριθ. 1737/91 (2), και ιδίως το άρθρο 7 παράγραφος 4,
τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 περί της αξίας της λογιστικής μονάδας και των συντελεστών μετατροπής που πρέπει να εφαρμόζονται στο πλαίσιο της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (4), και ιδίως το άρθρο 5 παράγραφος 3,
Εκτιμώντας:
ότι ο κανονισμός (ΕΟΚ) αριθ. 3389/73 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 395/90 (6), καθορίζει τις διαδικασίες και τους όρους της διαθέσεως προς πώληση των καπνών που κατέχονται από τους οργανισμούς παρεμβάσεως-
ότι, λόγω των προβλημάτων που δημιουργούνται από την αποθεματοποίηση του δεματοποιημένου καπνού, και κυρίως λόγω των εξόδων αποθεματοποιήσεως, κρίνεται σκόπιμο να διεξαχθεί δημοπρασία για την διάθεση προς πώληση του καπνού αυτού κατά παρτίδες και να εξαχθεί ο καπνός αυτός χωρίς επιστροφή- ότι, για να εξασφαλισθεί η λήψη προσφορών για όλες τις ποικιλίες καπνού, πρέπει να προβλεφθεί η θέση σε πώληση κατά ομάδες παρτίδων, αρχίζοντας από τις λιγότερο ζητούμενες ποικιλίες από την αγορά-
ότι η πληρωμή, για το σύνολο των παρτίδων αυτών, πραγματοποιείται πριν από την απόσυρση του καπνού- ότι πρέπει να προβλεφθεί ότι, κατόπιν αιτήσεως του υπερθεματιστή, θα αποδεσμεύεται η ασφάλεια κατά το μέτρο που πραγματοποιούνται οι εξαγωγές για τις ποσότητες καπνού που αποσύρθηκαν-
ότι η πώληση κατά ομάδες πρέπει να πραγματοποιηθεί σε κοντινές ημερομηνίες, και συνεπώς πρέπει να υπάρξει παρέκκλιση από το άρθρο 3 του κανονισμού (ΕΟΚ) αριθ. 3389/73 όσον αφορά την προμθεσμία των 45 ημερών μεταξύ της ημερομηνίας δημοσιεύσεως της προκηρύξεως στην Επίσημη Εφημερίδα των Ευρωπαϊκών Κοινοτήτων και της ημερομηνίας που καθορίζεται για την επανυποβολή των προσφορών, η οποία πρέπει να μειωθεί σε 20 ημέρες-
ότι, για δημοπρασία που περιλαμβάνει καπνό που βρίσκεται αποθηκευμένος σε περισσότερα κράτη μέλη, πρέπει να προβλεφθεί η υποβολή των προσφορών σε Ecu- ότι το γενεσιουγό αίτιο της ισοτιμίας που θα εφαρμοσθεί στις προσφορές που θα ληφθούν υπόψη είναι η απόσυρση του καπνού- ότι, εντούτοις, πρέπει σε ορισμένες περιπτώσεις να εφαρμοσθεί η γεωργική ισοτιμία που ισχύει την ημέρα λήξεως της προθεσμίας υποβολής προσφορών-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Γίνεται πώληση, με σκοπό την εξαγωγή, 11 παρτίδων δεματοποιημένου ακατέργαστου καπνού που προέρχονται από τις συγκομιδές 1986, 1987, 1988 και 1989 που ευρίσκονται στης κατοχή του γερμανικού, του ελληνικού και του ιταλικού οργανισμού παρεμβάσεως, συνολικού βάρους 105 486 276 χιλιογράμμων, κατανεμημένου ανά ποικιλίες, όπως εμφαίνεται στο παράρτημα.
Οι παρτίδες τίθενται σε πώληση διαδοχικώς, σύμφωνα με την αρχή κατά την οποία κάθε νέα ομάδα παρτίδων τίθεται σε πώληση όταν έχει κατακυρωθεί η προηγούμενη ομάδα παρτίδων. Η Επιτροπή ανακοινώνει τη θέση σε πώληση των παρτίδων στις προκηρύξεις δημοπρασιών που θα δημοσιευθούν στην Επίσημη Εφημερίδα των Ευρωπαϊκών Κοινοτήτων, σειρά C.
Άρθρο 2
Η πώληση πραγματοποιείται κατά τη διαδικασία δημοπρασίας, σύμφωνα με τις διατάξεις του κανονισμού (ΕΟΚ) αριθ. 3389/73.
Άρθρο 3
Η λήξη προθεσμίας για την υποβολή των προσφορών στην έδρα της Επιτροπής των Ευρωπαϊκών Κοινοτήτων καθορίζεται για κάθε ομάδα παρτίδων στην προκήρυξη της δημοπρασίας.
Κατά παρέκκλιση από το άρθρο 3 του κανονισμού (ΕΟΚ) αριθ. 3389/73, η προκήρυξη δημοπρασίας μπορεί να δημοσιευθεί στην Επίσημη Εφημερίδα 20 ημέρες πριν από την ημερομηνία που καθορίστηκε για την επανυποβολή των προσφορών.
Άρθρο 4
Η ημερομηνία λήξεως της προθεσμίας για την παραλαβή του καπνού από τον υπερθεματιστή, που αναφέρεται στο άρθρο 9 παράγραφος 1 του κανονισμού (ΕΟΚ) αριθ. 3389/73, καθορίζεται:
α) κατά τη λήξη του τέταρτου μήνα που έπεται της ημερομηνίας δημοσιεύσεως του αποτελέσματος της δημοπρασίας στην Επίσημη Εφημερίδα των Ευρωπαϊκών Κοινοτήτων, για το ένα τρίτο τουλάχιστον των παρτίδων-
β) κατά τη λήξη του έκτου μήνα που έπεται της εν λόγω ημερομηνίας για τον υπολειπόμενο καπνό.
Άρθρο 5
1. Η εγγύηση που αναφέρεται στο άρθρο 5 του κανονισμού (ΕΟΚ) αριθ. 3389/73 πρέπει να παρασχεθεί για τα καπνά που είναι αποθεματοποιημένα στη Γερμανία επ' ονόματι και στον Bundesanstalt fuer landwirtschaftliche Marktordnung (BALM), Adickesallee 40, D-6000 Frankfurt/M, για τα καπνά που είναι αποθεματοποιημένα στην Ελλάδα επ' ονόματι και στην Υπηρεσία Διαχειρίσης Αγορών Γεωργικών Προϊόντων (ΥΔΑΓΕΠ), Αχαρνών 241, GR-10446 Αθήνα, και για τα καπνά που είναι αποθεματοποιημένα στην Ιταλία επ' ονόματι και στην Azienda di Stato per gli interventi mel mercato agricolo, sezione specializzata per il tabacco (AIMA), via Duccio Galimberti 47, I-00136 Rome.
2. Η Επιτροπή ανακοινώνει αμέσως το αποτέλεσμα της δημοπρασίας στον ενδιαφερόμενο οργανισμό παρεμβάσεως. Αυτός αποδεσμεύει αμέσως τις εγγυήσεις των προσφερόντων, των οποίων οι προσφορές δεν ήταν παραδεκτές, καθώς και αυτών υπέρ των οποίων δεν έγινε η κατακύρωση.
Με την επιφύλαξη των διατάξεων του άρθρου 7 δεύτερο εδάφιο του κανονισμού (ΕΟΚ) αριθ. 3389/73, οι εγγυήσεις του(των) υπερθεματιστή(-τών) αποδεσμεύονται αμέσως μόλις πληρωθούν οι όροι που προβλέπονται στο άρθρο 7 στοιχείο γ) του εν λόγω κανονισμού.
3. Κατόπιν αιτήσεως του ενδιαφερομένου, η εγγύηση αποδεσμεύεται κατ' αναλογία των ποσοτήτων καπνού για τις οποίες προσκομίζονται οι αποδείξεις που αναφέρονται στο άρθρο 7 στοιχείο γ) του εν λόγω κανονισμού.
Άρθρο 6
Κατά παρέκκλιση του άρθρου 4 παράγραφος 2 του κανονισμού (ΕΟΚ) αριθ. 3389/73, η προσφερόμενη τιμή ανά χιλιόγραμμο καπνού πρέπει να εκφάζεται σε Ecu ανά χιλιόγραμμο.
Άρθρο 7
Το γενεσιουργό αίτιο της γεωργικής ισοτιμίας που εφαρμόζεται για την πληρωμή:
- των εγγυήσεων, είναι η ημερομηνία λήξεως που αναφέρεται στο άρθρο 3,
- των προσφορών που λαμβάνονται υπόψη, είναι η απόσυρση της συνολικής ποσότητας του εν λόγω καπνού.
Εντούτοις, όταν η συνολική ποσότητα του καπνού αποσύρεται πριν από το τέλος του μηνός που έπεται εκείνου της ημερομηνίας λήξεως που αναφέρεται στο άρθρο 3, η ισοτιμία σε εθνικό νόμισμα των προσφορών που λαμβάνονται υπόψη είναι η γεωργική ισοτιμία που ισχύει την εν λόγω ημερομηνία.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Αυγούστου 1991.

Labels: 3
17